kardosdrur/scandi-wiki huggingface dataset:
Søndbjerg Kirke

Søndbjerg Kirke ligger i Søndbjerg på den sydlige del af Thyholm, nord for Struer.

Kirken er i romansk stil og har helt fra begyndelsen bestået af skib, kor, apsis og tårn. Under det sydvestlige hjørne af tårnet findes en runesten, der fungerer som sokkelsten. Den har inskriptionen: "Jacob voldte, Skjalm gjorde, hvor alteret er, der er øjet". Det kan tænkes, at stenen først har været placeret under alterbordet og først har fået sin nuværende placering efter at kirken på et tidligt tidspunkt har fået et nyt tårn.

Syddørens overligger er en tympanon med relief. Motivet er et kors, hvor to fugle oven over korsarmene søger ind mod korset, mens to løver under korsarmene søger væk fra korset. Det kan tydes som en symbolsk fremstilling, hvor fuglene er menneskenes sjæle, mens løverne symboliserer Djævelen, der "går omkring som en brølende løve og leder efter nogen at sluge" (1 Pet 5,8).

I kirken hænger på nordvæggen et krucifiks fra anden halvdel af 1300-tallet, og i tårnrummet findes en række apostelbilleder fra et ældre orgelpulpitur. Døbefonten er udstyret med et dåbsfad, hvor Johannes Døberens dåb af Jesus er afbildet. Selve fonten ser ud til at have overlevet en ildebrand på et tidspunkt, hvilket kunne have givet anledning til bygningen af et nyt tårn og flytning af runestenen som omtalt. I koret findes rester af middelalderlige kalkmalerier, men de nuværende kalkmalerier stammer fra tiden efter reformationen og forestiller engle, der spiller på forskellige musikinstrumenter. Altertavlen har motiver fra Jesu lidelseshistorie og opstandelsen og stammmer fra ca. 1600.

Eksterne henvisninger 

 Søndbjerg Kirke  hos Nordens Kirker
 Søndbjerg Kirke hos KortTilKirken.dk
 Søndbjerg Kirke i bogværket Danmarks Kirker (udg. af Nationalmuseet)

Kirker i Struer Kommune
Kirker i Viborg Stift
Kirker i Thisted Amt
Mirinda

Mirinda er et mærke af flere typer sodavand, der kan indeholde appelsin og citrusfrugter. Mærket bliver produceret af PepsiCo som en konkurrent til Coca-Colas sodavand Fanta.

Drikken blev oprindeligt produceret i Spanien fra 1959, hvor den blev distribueret globalt. I 1970 overtog amerikanske PepsiCo ejerskabet af navn og produkt.

Den blev lanceret i Danmark i 2004 og findes med smagen af appelsin og lemon. Den samlede portefølje i verden er over 44 smagsvarianter.

Referencer

Eksterne henvisninger 

 

Sodavand
PepsiCo
Flugten (film fra 1973)

Flugten er en dansk film fra 1973, instrueret af Hans Kristensen. Manuskriptet er af Kristensen og John Ernst. Filmen vandt Bodilprisen for bedste danske film, og Ole Ernst fik prisen for bedste mandlige hovedrolle.

Medvirkende
Ole Ernst – Per
Torben Hundahl – Mikkel
Lene Vasegaard – Susanne
Anne-Lise Gabold – Birthe
John Larsen – Nielsen, direktør
Ove Brusendorff – Villeberg
Mogens Brix-Pedersen – Svindler
Jens Okking – Håndlanger
Hermod Knudsen – Havnevagt
Paul Barfoed Møller – Henning

Referencer

Eksterne henvisninger 
 

Danske film fra 1973
Kriminalfilm fra Danmark
Film instrueret af Hans Kristensen
Bodilprisen for bedste danske film
Dansksprogede film
Måske ku' vi

Måske ku' vi er en dansk film fra 1976, instrueret af Lasse Nielsen, Morten Arnfred og Morten Bruus efter manuskript af Lasse Nielsen og Carsten Nielsen.

Filmens soundtrack er skrevet af Sebastian.

Handling 

Kim er en 15-årig dreng, der bor alene sammen med sin mor. En dag bliver han og en pige på hans alder taget som gidsler under et bankrøveri. Kim udvikler et venskab med bankrøveren.

Efterfølgende påstande om overgreb på børneskuespillere 
I foråret 2018 udtalte flere af filmens børneskuespillere, både drenge og piger, at de var blevet krænket og seksuelt misbrugt af manuskriptforfatter og instruktør Lasse Nielsen under indspilningen af filmen. Lasse Nielsen har besvaret kritikken med, at han havde forhold til flere unge mænd, som har medvirket i hans film, men han altid har fulgt lovens rammer, og at de seksuelle forhold altid har været med samtykke.

Medvirkende 
Karl Wagner som Kim
Marie-Louise Coninck som Kims mor
Ole Meyer som Kims kammerat
Marianne Groth Svendsen som Marianne
Ole Ernst som bankrøver
Morten Hovman som bankrøver
Beth Lendorf som bankrøver
Kirsten Søberg som Kims mormor
Ib Tardini som idrætslærer
Morten Christensen som sommerhusbeboer

Referencer

Eksterne henvisninger 
 

Danske film fra 1976
Børne- og ungdomsfilm fra Danmark
Film instrueret af Morten Arnfred
Dramafilm fra Danmark
Kriminalfilm fra Danmark
Beatrice Palner

Beatrice Palner (31. januar 1938 i Helsingør – 4. april 2013) var en dansk skuespillerinde, uddannet fra Det kongelige Teaters elevskole i 1959. I januar 2013 fik hun konstateret kræft og døde som følge af sygdommen den 4. april samme år.

Hun blev engageret til Aarhus Teater, men tog af sted på et kortere ophold i Stockholm i 1961 inden hun vendte tilbage til Danmark og fik ansættelse på diverse københavnske teatre, bl.a. Det ny Teater.

Hun har gennem årene optrådt i cabareter og revyer i Aarhus og Rottefælden i Svendborg.
I 1977 medvirkede hun i Cirkusrevyen hvorfra sketchen Trekanten stammer.

I 1961 blev hun gift med skuespillerkollegaen Henning Palner og hed nu ikke mere Sørensen til efternavn. Ægteskabet varede dog kun få år, idet hun i 1965 blev viet til den nu afdøde musiker Ole Nezer, med hvem hun drev flere beværtninger i det indre København.

I tv blev Beatrice Palner for alvor kendt, da hun i 1975 medvirkede i serien John, Alice, Peter, Susanne og lille Verner.

Udvalgt filmografi 
 Fløjtespilleren – 1953
 Kvindelist og kærlighed – 1960
 Støv på hjernen – 1961
 Flemming på kostskole – 1961
 Det støver stadig – 1962
 Frk. Nitouche – 1963
 Støv for alle pengene – 1963
 Passer passer piger – 1965
 Violer er blå – 1975
 Blind makker – 1976
 Den korte sommer – 1976
 Terror – 1977
 Pas på ryggen, professor – 1977
 Vinterbørn – 1978
 Du er ikke alene – 1978
 Langturschauffør – 1981
 Kurt og Valde – 1983
 Take it Easy – 1986
 Lykken er en underlig fisk – 1989

Henvisninger

Eksterne henvisninger 
 
 

Skuespillere fra Danmark
Personer fra Helsingør
Personer døde af kræft
Operation Kirsebærsten

Operation Kirsebærsten er en dansk film fra 1972.
 Manuskript Lulu Gauguin.
 Instruktion Frits Raben.

Blandt de medvirkende – udover en masse skolebørn – kan nævnes:

 Gotha Andersen
 Povl Kjøller

Filmens handling beskriver et oprør i en folkeskole, som bryder ud, da skoleinspektøren lukker det kritiske skoleblad Kirsebærstenen. Under elevernes kamp mod skolens ledelse allierer "oprørerne" sig med beboerne af et nærtliggende alderdomshjem og barrikaderer sig på/besætter skolen). 

Det meste af filmen er optaget på Enghavegård skole i Gladsaxe.

En scene i filmen viser rydning af nogle kolonihaver på Amager, et område hvor den nye afdeling af Københavns Universitet og IT-Universitetet i København nu er beliggende.

Eksterne henvisninger 
 

Danske film fra 1972
Meriwether Lewis

Meriwether Lewis (18. august 1774 – 11. oktober 1809) var en amerikansk opdagelsesrejsende, soldat, og embedsmand. Han er bedst kendt for sin rolle i Lewis og Clark-ekspeditionen (1804–1806) som havde til formål at udforske det vestlige Amerika.

Efter sin hjemkomst fra Lewis og Clark-ekspeditionen modtog han en belønning på 1500 acres (~6 km²) land og blev udnævnt til guvernør over Missouri. Han bosatte sig dernæst i St. Louis, Missouri. 

I 1809 rejste Lewis ad Natchez Trace. Ved Grinder's Stand (Grinders Kro, "stand" var den betegnelse, man brugte for kroerne langs vejen) i Tennessee, gjorde han holdt. I løbet af natten blev han dræbt med to skud. Der hersker stadig stor tvivl om, hvorvidt der var tale om selvmord (Lewis var i stor økonomisk krise, og han var temmelig beruset og lånte krudt af kroværtinden), eller om han blev myrdet (kroejeren, Robert Grinder, var en af Lewis´ værste rivaler, og der var også banditter i området, så der kunne være tale om rovmord). Ingen kender sandheden om Lewis' død, men det er en kendsgerning, at han ligger begravet ved Grinder's Stand, knap 100 km syd for Nashville. Et monument viser, hvor graven ligger.

Eksterne henvisninger 

Opdagelsesrejsende fra USA
Embedsmænd fra USA
Tabu Ley Rochereau

Pascal-Emmanuel Sinamoyi Tabu (født 13. november 1940 i Bandundu, Belgisk Congo, død 30. november 2013 i Bruxelles, Belgien), bedre kendt som Tabu Ley Rochereau, var forsanger i Orchestre Afrisa International, og en af Afrikas bedst kendte sangere og sangskrivere.

Sangere fra Demokratiske Republik Congo
Jazzmusikere fra Demokratiske Republik Congo
Komponister fra Demokratiske Republik Congo
Jazzvokalister
Jazzkomponister
Belisar

Belisar (egl. Flavius Belisarius ca. 505- 13. marts 565) var en byzantinsk general, kendt for sine sejrrige felttog under Justinian 1.. Han regnes blandt det Østromerske Kejserdømmes betydeligste feltherrer.

Ligesom kejseren stammede han fra Illyrien og havde tidligt gjort karriere og udmærket sig i 520'erne under kampe mod perserne. Hans store chance kom, da han i 532 var med til at knuse Nika-opstanden mod Justinian og derved reddede kejserparret i en vanskelig situation. Det synes for alvor at have bragt ham i søgelyset.

Belisars navn er først og fremmest knyttet til byzantinernes erobring af Nordafrika og Italien. 532-33 ledede han felttoget mod Vandalerriget i det nuværende Tunesien, hvor han med smidig udnyttelse af sine stridskræfter hurtigt knuste vandalernes hovedhær og erobrede landet, hvorpå han holdt et triumfindtog i Konstantinopel (den sidste ikke-kejserlige feltherre som opnåede en sådan ære). Fra 534 ledede han krigen mod østgoterne i Italien. Gennem en række dristige lynaktioner og overraskelsesangreb tog hans hære Sicilien, Syditalien og Rom (536), og under hans ledelse modstod byzantinerne goternes forsøg på generobring af Rom. Det lykkedes ham endda ved en list at lokke østgoterkongen til overgivelse. 540-44 var han væk fra Italien, men kaldtes tilbage, da byzantinernes herredømme smuldrede, og østgoterne atter gik til angreb. Denne gang kørte hans krigsførelse fast (til dels på grund af manglende støtte fra kejseren), og selv om det lykkedes ham at redde Rom fra ødelæggelse og for en tid at generobre den, nedlagde han 548 sin post og returnerede til Konstantinopel. Goternes endelige nedkæmpelse gennemførtes af efterfølgeren Narses.

I pauserne mellem krigene i Europa ledede Belisar krigene på den persiske front 544-46, hvor han med små midler opnåede betydelig fremgang. Også her kørte han dog fast og hjemkaldtes. Efter flere års otium havde han 559 sidste gang kommandoen og hindrede med stor dygtighed en farlig invasion fra Bulgarien, som truede Konstantinopel.

Belisar var én af Justinians mest indflydelsesrige mænd og opnåede yderligere position gennem et ægteskab med én af kejserinde Theodoras veninder. Ikke desto mindre faldt han et par gange i unåde. Grunden var formentlig kejserens jalousi og frygt for ”stærke mænd”; det lader også til at Belisarius' egenrådige optræden i krigssituationer skabte mistro, skønt han så vidt vides aldrig viste sig illoyal. 562 anklagedes han for indblanding i en sammensværgelse, var en tid helt i unåde, men blev snart løsladt. Til denne sag er knyttet en populær beretning om, at han blev blindet som straf og endte som en fattig tigger. Det synes at være en ren myte, som først opstod et halvt årtusinde efter.

Belisar var ikke periodens eneste dygtige byzantinske general, men viste sig som en stor taktiker med evner til at opnå succes med forholdsvis små hærstyrker. I krigsførelse var han næppe værre eller bedre end samtiden, men synes at have nydt udstrakt loyalitet hos sine soldater.

Eksterne henvisninger 
 http://www.futura-dtp.dk/SLAG/Personer/NavneB/Balisarius.htm 
 http://www.fordham.edu/halsall/basis/procop-anec.html

Illyrien
Generaler
Personer fra Romerriget
Coloplast

Coloplast A/S er en dansk virksomhed, der udvikler og markedsfører produkter og serviceydelser indenfor sundhedspleje. Coloplast har tre primære forretningsområder: stomi, kontinens og urologi, samt hud- og sårpleje.

Coloplast udvikler produkter, tilbehør og serviceydelser indenfor dets tre forretningsområder. Eksempler på produkter inkluderer stomiposer, katetre, plastre og bandager.

Coloplast startede oprindeligt i Thisted, men nu har Coloplast hovedsæde i Humlebæk. Efter den tidligere ejer er død, er hele produktionen flyttet til udlandet. Virksomheden beskæftiger mere end 12.000 mennesker over hele verden, med salgsaktiviteter i 53 lande og produktion i  Ungarn, Frankrig, USA og Kina.

Coloplast markedsfører og sælger sine produkter og serviceydelser globalt. Produkterne leveres til hospitaler, institutioner, grossister og detailforretninger. På enkelte markeder leverer Coloplast dog direkte til brugerne.

Virksomheden havde en omsætning på 18.544 millioner DKK i regnskabsåret 2019/2020. Europa udgør det største marked, men over de seneste år er særligt det nordamerikanske marked vokset hurtigt.

Coloplast er noteret på Københavns Fondsbørs og har i lange perioder været en del af C20-indekset.

Historie 
Coloplasts historie går tilbage til 1954. Sygeplejerske Elise Sørensen var bekymret over sin søsters ændrede livsstil efter en stomioperation og besluttede sig for at udvikle en løsning, der kunne hjælpe mennesker med stomi. Hun opfandt en engangspose udstyret med et klæbestof, som kunne sættes fast direkte på kroppen – uden besværlige forbindinger. Dermed kunne man undgå lækage og lugtgener.

Med et designet og patenteret produkt manglede Elise Sørensen en producent til at fabrikere stomiposen. Her kom ejeren af den i 1951 etablerede plastikposefabrik Dansk Plastic Embaballage civilingeniør Aage Louis-Hansen og hans kone Johanne Louis-Hansen - der havde en uafsluttet sygeplejerskeuddanelse - ind i billedet.

Sammen etablerede de Coloplast i 1957, og snart havde stomiposen vundet indpas på både det danske og udenlandske marked. I dag producerer Coloplast en lang række produkter, såsom stomiposer, katetre og bandager til brug på hospitaler og i private hjem.

Referencer

Eksterne henvisninger 
 Coloplast.com
 Access to Healthcare
 2016/2017 regnskab

Etableret i 1957
OMXC25
 
Sundhedsteknologivirksomheder i Danmark
Victor D'Hondt

Victor D'Hondt (20. november 1841 – 30. maj 1901) var en belgisk advokat og professor i jura ved Universitetet i Gent, som i 1878 udgav et flyveblad om forholdsmæssig repræsentation, hvori han foreslog en mandatfordelingsmetode, som siden har fået hans navn, D'Hondts metode. Metoden er bygget således op, at partiernes stemmetal deles med 1;2;3;4;5 osv. og højeste kvotient tildeles 1. mandat, næsthøjeste kvotient 2. mandat osv.

Denne metode er efterfølgende blevet adopteret af en lang række lande, deriblandt Danmark. Blandt andre lande, hvor metoden anvendes kan nævnes Argentina, Belgien, Bulgarien, Chile, Finland, Holland, Irland, Israel, Japan, Kroatien, Paraguay, Polen, Portugal, Schweiz, Skotland, Slovenien, Spanien, Tjekkiet, Tyrkiet, Wales og Østrig.

Jurister fra Belgien
Professorer fra Belgien
Rosetstillede blade

Man taler om, at en plante har rosetstillede blade, når dens blade eller bladstilke udgår fra samme punkt ved jordoverfladen (rodhalsen). Det bevirker nemlig, at bladene spreder sig ud i alle retninger, sådan at der dannes en bladstilling, som ligner en roset.

Plantens fordel af dette bladarrangement er den, at mens plantens egne blade undgår at skygge for hinanden (hvad der ville nedsætte den totale fotosyntese), så skygger de tilsammen for naboplanternes blade, så de svækkes i konkurrencen om lyset.

Eksempler på planter med rosetstillede blade

 Almindelig Husløg
 Almindelig Tusindfryd
 Have-Rabarber
 Hulkravet Kodriver
 Kæmpe-Bjørneklo
 Mælkebøtte

Botanik
Endestillet kurv

En plante har en endestillet kurv, når to betingelser er opfyldt:
 Alle blomster skal være samlet i en ægte kurv
 Blomsterstanden skal sidde ved afslutningen af skuddet

Plantens fordel af dette arrangement er, at blomsterne bæres frem uden for plantens løvmasse, så de er let tilgængelige, og at blomsterne ved at sidde samlet virker som én stor blomst – set med de bestøvende insekters øjne.

Eksempler på planter med endestillet kurv 

 Almindelig Tusindfryd
 Etage-Kornel
 Kæmpe-Bjørneklo
 Manchurisk Aralie
 Mælkebøtte

Botanik
Dummies

Dummies er let læselige og forståelige reference-bøger, som behandler stort område af emner indenfor blandt andet IT, foto, litteratur, musik, tegning, hjem og have, mad og drikke, hundetræning og meget andet.

Bøgerne er af amerikansk oprindelse, men er oversat til adskillige sprog, blandt andet dansk.

Ordet "dummies" stammer fra bøgernes titel, der knytter sig til et emne, eksempelivis "Windows for Dummies" og "Excel for Dummies".

Ekstern henvisning 
Dummies hjemmeside (engelsk) 

Opslagsværker
Lærebøger
Tredje puniske krig

Tredje Puniske Krig er betegnelsen for den sidste krig mellem Rom og Karthago 149-146 f. Kr. som førte til Karthagos endelige udslettelse. 

Forud gik et halvt århundredes stigende spænding mellem de to byer. Efter Hannibals nederlag 201 var Karthago blevet uskadeliggjort rent militært, men var økonomisk forholdsvis hurtigt kommet til kræfter. Flere romerske politikere så derfor stadig byen som en trussel og opfordrede til at løse problemet endeligt; blandt dem var den ihærdigste Cato den Ældre ("For øvrigt mener jeg, at Karthago bør ødelægges"). 

På grund af Karthagos naboskab med den numidiske konge Massinissa, der var Roms allierede, kom det stadig til gnidninger, og 149 f.Kr. lykkedes det kongen at provokere Karthago til krigshandlinger. Dette tog Rom som påskud til at kræve endelig underkastelse, og da karthagerne afslog romernes krav om rømning af byen, var krigen en kendsgerning.

I hovedsagen formede krigen sig som en tre år lang belejring af Karthago. Under denne forsvarede punerne sig med stor opfindsomhed og afslog hårdnakket alle forsøg på storm. Forsøg på at afskære forsvarerne fra alle fornødenheder mislykkedes til dels, og krigen tærede på den romerske hærs kræfter. Omsider overtog feltherren Scipio Africanus den Yngre hærledelsen og tog 146 f.Kr. Karthago med storm efter frygtelige kampe. På krav fra Senatet blev byen jævnet med jorden, og befolkningen deporteret. Krigen betød den endelige tilintetgørelse af fønikernes magt i Middelhavsområdet.

Puniske krige
Expensive Typewriter

Expensive Typewriter er et applikationsprogram til tekstredigering udviklet af Steve Piner and L. Peter Deutsch på MIT i 1961-1962.  Efter som programmet kunne udskrive tekst på en Flexowrite (en brev-kvalitets printer) kaldes programmet med nogen ret det første tekstbehandlingsprogram.

Programmet udvikledes på MIT's TX-0 computer og flyttedes siden til den PDP-1  DEC forærede MIT.  Programmet fik navnet Expensive Typewriter fordi det gjorde det muligt at anvende en computer til en pris af ca. US$ 100.000 som skrivemaskine.

Tekstbehandling
Index Danmark/Gallup

Index Danmark/Gallup er en markedsanalyserapport, der fortæller om danskernes forbrug af aviser og blade samt udendørs- og biografreklamer. Den fortæller også om danskenes holdning og handlinger. De holdninger og handlinger, der er omfattet er mærkevareforbrug samt livsstil, adfærd, sociodemografi, interesser, aktiviteter, kendskab og loyalitet overfor langvarige eller kortvarige produkter/mærker.

Index Danmark/Gallup indeholder også et livsstils-segmenteringsværktøj, GallupKompas, information om de erhvervsaktives karakteristika, dispositioner og indkøb gennem Business-to-Business Indexet.

Index Danmark/Gallup måler mere end 500 blade og over 1000 mærkevaren. Den udgives fire gange om året af TNS Gallup

Eksterne henvisninger 
TNSgallup om Index Danmark Gallup 

Markedsføring
Expensive Desk Calculator

Expensive Desk Calculator er et computerprogram udviklet af Robert A. Wagner på MIT i 1961. Programmet gjorde det muligt at anvende en interaktiv computer som regnemaskine i en tid hvor interaktiv anvendelse af en computer blev anset for spild af kostbare ressourcer.

Wagner udviklede programmet, fordi han i et kursus i numerisk analyse havde fået til opgave at lave beregninger med en elektromekanisk regnemaskine. Wagner valgte i stedet at bruge et par måneder på at implementere beregninger med flydende tal på MITs TX-0, programmere sin egen regnemaskine, og løse sine opgaver. Programmet fyldte flere tusind linjer programkode. Wagner dumpede kurset fordi det blev anset for "forkert" at anvende en computer på den måde.

Programmet flyttedes siden til den PDP-1 som DEC forærede MIT. Programmet fik navnet Expensive Desk Calculator fordi det gjorde det muligt at anvende en computer til en pris af ca. US$ 100.000 som regnemaskine.

Se også 
 TECO
 Hacker
 Expensive Typewriter

Erhvervsprogrammer
Adrian Lloyd Hughes

Adrian Lloyd Hughes (født 2. januar 1962 i Wales) er en dansk journalist. Han er kendt som vært på flere programmer på DR2, DR K og P1 som Smagsdommerne, Kunstquiz, Historiequizzen og Klog på sprog. Han modtog DR's Sprogpris i 2004.

Karriere 
Hughes blev uddannet på Journalisthøjskolen i Aarhus.
Han påbegyndte sin karriere som journalist i 1985 som praktikant på Danmarks Radio og to år på ungdomsprogrammet P4 i P1. Han blev ansat på TV2 Lorry fra kanalens etablering i 1989. I 1996 vendte han tilbage til DR og blev vært på det nystartede DR2, hvor han også var reporter og tilrettelægger. Siden har han primært arbejdet på kulturområdet på programmer som Kulturfredag, Kulturjournalen, Tematirsdag, Spot og Smagsdommerne.

Adrian Lloyd Hughes har samtidigt været vært på P1s Alle tiders Historie og på TV3s Stjernejoker.

Fra 2010 til 2019 var Hughes vært på på programmet Kunstquiz på DR K. Programmet nåede samenlagt 82 afsnit, og behandlede omkring 1600 kunstværker. Undervejs har pogrammet besøgt næsten alle danske kunstmuseer. Udover Bente Scavenius har Martin Bigum og Trine Ross været blandt de mest hyppige gæster, og de øvrige deltagere tæller bl.a. Jesper Bruun Rasmussen, Kasper Nielsen, Mads Damsbo, Gitte Ørskou, Jesper Christiansen, Peter Carlsen, Torben Ribe, Anne-Mette Villumsen, Christine Buhl Andersen, Michael Kvium og Nils Erik Gjerdevik.

Han modtog DR's Sprogpris i 2004 "for sikker, original og engageret sprogbehandling, som fastholder seerne i hans udsendelser."

I 2015 overtog han værtsrollen på Historiequizzen på DR K fra Ulrik Langen. Samme år lavede man for første gang en live-udgave af Historiequizzen med Kåre Johannessen og Hanne Fabricius til Hitsoriske Dage d. 15. marts. Live-udgaven af Historiequizzen er gentaget på senere Historiske Dage.

Siden 2017 har han været vært på P1's sprogmagasin Klog på sprog.

Privatliv 
Adrian Lloyd Hughes er født i 1962 i Wales, søn af waliseren Hywel Hughes og danske Jette Dreyer. Hughes' morfar er den kendte arkitekt Thorvald Dreyer. Adrian Lloyd Hughes flyttede til Danmark som treårig i 1965. Han har siden 1992 boet sammen med sin partner Verner Kristiansen. 

Adrian Lloyd Hughes har i 2021 produceret en biografisk DR podcast-serie med titlen Mors afskedsbrev som endevender hans morfars, arkitekten Thorvald Dreyers tre ægteskaber og livet i Frederiksbergs absolutte overklasse, med kommentarer fra familie og venner på baggrund af et brev som hans mor, Jette Dreyer, efterlod sine fem sønner efter sin død. Skikkelser som Arne Stæhr Johansen og Jens Otto Krag hørte til omgangskredsen, og i podcasten bidrager den 105-årige Lise Nørgaard som tidsvidne.

Filmografi 
DR2-nyt (1996)
Kulturjournalen (1998)
Spot (2004)
Smagsdommerne (2005-2010)
Kunstquiz (2010-2019)
TV!TV!TV! (2011)
Natholdet (2012)
Historiequizzen (2015-2019)

Fodnoter

Referencer

Eksterne henvisninger 

 Beskrivelse af Adrian Hughes på dr.dk
 

Tv-værter fra Danmark
Journalister fra Danmark
Ansatte i DR
Personer i Kraks Blå Bog
Modtagere af DR's Sprogpris